
Cea mai originală şi, deci, cea mai valoroasă piesă naţională este Sânziana şi 
Pepelea, feerie din care se trag viitoarele basme dramatizate din literatura română... 

Ultimele lucrări dramatice ale poetului aduc un progres de adâncime neaşteptat. 
Pe lângă maturitatea tehnică, apare facultatea creaţiei de oameni. Desigur căDespot-Vodă 
se nutreşte din teatrul lui Victor Hugo, cu toate acestea drama lui Alecsandri 
e originală şi, dacă e vorba de vreo înrâurire, ea e din parte, mai degrabă, a piesei lui 
Hasdeu Răzvan şi Vidra, pe care Alecsandri o numea, în deriziune, “dramul”, deşi 
aceea deschidea seria dramelor istorice române. Marele patos, beţia lirică şi retorică 
din teatrul lui Hugo n-au trecut la Alecsandri, înlocuite prin dizertatii poetice de ton 
minor, cu prea multă frunză de cuvinte şi prea puţine mari imagini. În schimb viziunea 
lumii e mai pozitivă. Se conturează de la început conflictul fundamental şi tradiţional 
din teatrul istoric românesc, care este nu între inidivizi, ci între ambiția voievodului, 
pe de o parte, şi rezistenţa obiceiurilor şi a corpurilor constituite, pe de alta... 


GEORGE CĂLINESCU, Istoria literaturii române de la origini până în prezent. 
Ediţia a II-a, revăzută şi adăugită. Ed. Minerva, Bucuresti, 1986, p. 313-314, 315. 


Aşa cum în poezia lirică apariţia lui Eminescu a trecut în planul al doilea poezia 
de iubire a lui Alecsandri, comediile de satiră politică ale lui Caragiale au umbrit, cum 
era şi firesc, teatrul comic al lui Alecsandri. Nu însă atât de mult încât să-l anuleze, 
cum au socotit, într-o vreme, unii istoriografi. Căci începând cu Iorgu de la Sadagura, 
amuzanta satiră la adresa intelectualilor dezrädäcinati, şi cu cäntecelele comice, în 
care, alături de figuri pitoreşti ale trecutului, precum un lăutar ca Barbu Lăutarul sau 
un surugiu tonitruant al vechii poste, îşi iau loc şi tipuri politice, retrograde, ca Sandu 
Napoilă, un fanfarone, ca Clevetici, ultrademagogul, şi până la o comedie ca Boieri 
şi ciocoi sau Sânziana şi Pepelea, în care satira socială alternează cu furia folclorică, 
— teatrul lui Alecsandri îşi păstrează intacte nu numai virtuțile documentare, dar si 
pe cele de artă. 


PERPESSICIUS, Alte menţiuni de istoriografie literară si folclor (III). 1963-1967, 
Editura pentru literatură, Bucureşti, 1967, p. 222. 

Solidă e drama istorică Despot-Vodă (1879), reprezentată după două încercări 
anterioare cu acelaşi erou ale lui Bolintineanu şi Scurtescu şi cu doisprezece ani după 
Răzvan şi Vidra a lui Hasdeu. Intenţia lui Alecsandri a fost de a crea un erou 
romantic din stirpea lui Ruy Blas, dotat cu reale însuşiri şi insufletit de înalte idealuri, 
incapabil totuşi de a se realiza, fie din cauza lipsei de pondere, fie din cauza opoziţiei 
din jurul său. Conflictul îi era sugerat de cronicile naţionale. Prin Tomşa (care, după 
Ureche, a ucis pe Despot) şi Ciubăr, Alecsandri a vrut să figureze rezistenţa tradiţiei 
locale ortodoxe, faţă de Reformă. Orientarea legitimistă a piesei, îndreptată împotriva 
domnitorului străin, n-a scăpat contemporanilor, cu toate acestea eroul trăieşte şi 
sunt memorabile cuvintele adresate de el lui Tomşa şi boierilor, când se dă prins: “Mi-arunc 
din cap coroana!... din mână sceptru-mi scot... / Nu mai sunt domn!... acuma ucideti 
pe Despot!” 


AL. PIRU, Istoria literaturii române, Editura “Grai şi suflet — Cultura Naţională”, 
Bucureşti, 1994, p. 62-63. 


Cea mai originală şi mai valoroasă creaţie a teatrului comic al lui Alecsandri este 
feeria naţională în cinci acte Sânziana şi Pepelea (1880). Personaje luate din lumea 
basmelor simbolizează caractere omeneşti sau catastrofe naturale, şi piesa conţine 
aluzii fine la stări sociale contemporane... 


AL. PIRU, Analize şi sinteze critice, Ed. Scrisul românesc, Craiova, 1973, p. 69. 


Scrierile lui Alecsandri din ultima parte a vieţii sale —Despot-Vodă, Sânziana şi 
Pepelea, Fântâna Blanduziei şi Ovidiu — ilustrează cu prisosintä tendinţa autorului 
de a depăşi genurile comice primare (farsa, vodevilul, cântecelul comic) şi de a-şi 
aduce aportul la dezvoltarea şi consolidarea genurilor dramatice ,serioase". În vederea 
acestui scop Alecsandri purcede la explorarea unui material dramatic nou, împrumutat 
din creaţia populară, din istoria naţională sau din antichitatea romană. Această 
abandonare a materialului de viaţă curent nu avea, desigur, nimic comun cu evadarea 
scriitorului din frământările vieţii contemporane. Pe baza materialului folcloric sau 
istoric dramaturgul rezolva probleme principiale, care stăteau pe ordinea de zi a 
vremii sale... 

Sânziana şi Pepelea e o operă de dramatism, de mişcare. Senzatia mişcării 
neîntrerupte transpare din chiar subiectul piesei, însăilat în jurul răpirii miresei de 
către zmeu şi al căutării ei de către toţi cei „interesati”. Îmbinarea elementelor realiste 
cu cele fantastice, transfigurárile eroilor, contrastele izbitoare privind virtuțile si 
metehnele fizice şi morale ale personajelor, schimbările succesive de decor şi deplasările 


Despot-Vodă. Sânziana şi Pepelea 253 


neprevăzute în spaţiu, amalgamul de mante şi culori imprimă feeriei o notă unică şi 
irepetabilă. 
HARALAMBIE CORBU, Alecsandri şi teatrul, Ed. Cartea moldovenească, Chişinău, 
1973, p. 235, 241. 


Odată cu Alecsandri dramaturgia românească a căpătat conştiinţa existenţei sale 
ca gen cu trăsături specifice şi autonome. Odată cu Alecsandri teatrul românesc şi-a 
definit însăşi raţiunea existenţei sale: repertoriul naţional. Odată cu Alecsandri 
dramaturgia şi teatrul nostru şi-au statornicit menirea, şi-au jalonat căile ce aveau să 
le urmeze. Odată cu Alecsandri, deci, dramaturgia şi teatrul românesc au câştigat, în 
ansamblul culturii româneşti moderne, pe atunci în epoca formaţiei şi constituirii ei, 
un rol proeminent. La izvoarele teatrului românesc îl aflăm deci pe Alecsandri şi, 
oricare ar fi domeniul nostru de cercetare pe acest tărâm, numele lui îl cităm ca pe 
acela al marilor ctitori. 


VALERIU RÂPEANU, Noi şi cei dinaintea noastră, Editura pentru literatură, 
Bucureşti, 1966, p. 137. 


